《为章元喜题汪孝廉昉所画云岩飞瀑图》
清代·姚燮

我别汪子今七年，昨梦携手台山巅。桃花照涧大如盏，仙种不借春风妍。

白云飘空如堕绵，媚之岚气成碧烟。穷搜暗穴得丹灶，石香凝乳皆龙涎。

洞然厓户启天镜，冰壶一握灵蝫悬。光明大地出城郭，鸾驭在下多散仙。

我与汪子但歌啸，荡为玉籁何珊然。醒时窈眇不可索，不以难索遂忘捐。

今日章君示兹画，隐隐梦境重相缘。万山苍莽赴孤屋，屋无人住无琴眠。

屋根一壁动溪影，络壁万茑溪光湔。飞流倒地极镗鞳，过硖始作波沦涟。

得毋汪子有同梦，此境早熟抽毫前。空山日月自明晦，人情风雨多流迁。

半生愧负霅溪鹭，往事愁说天津鹃。安得汪子共谋隐，章君擪笛吾叩舷。

蓬莱楼阁出弹指，素衣鹤洁长飙骞。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。